## Rješenje Ustavnog suda Republike Hrvatske brroj U-II-2328/2002. od 23. listopada 2003.

### NN 177/2003 (7.11.2003.), Rješenje Ustavnog suda Republike Hrvatske brroj U-II-2328/2002. od 23. listopada 2003.

# USTAVNI SUD REPUBLIKE HRVATSKE

2586

Ustavni
sud Republike Hrvatske, u sastavu Smiljko Sokol, predsjednik Suda, te suci
Marijan Hranjski, Petar Klarić, Mario Kos, Ivan Matija, Ivan Mrkonjić, Jasna
Omejec, Željko Potoč­njak, Agata Račan, Emilija Rajić, Nevenka Šernhorst, Vice
Vu­ko­­jević i Milan Vuković, odlučujući o prijedlogu za pokretanje postupka za
ocjenu suglasnosti drugog propisa s Ustavom i zakonom, na sjednici održanoj
dana 23. listopada 2003. godine, donio je

## RJEŠENJE

I. Ne
prihvaća se prijedlog za pokretanje postupka za ocjenu suglasnosti s Ustavom i
zakonom odredbi članka 6. stavka 2. točaka 3. i 4. Pravilnika o grobljima
(»Narodne novine«, broj 99/02).

II. Ovo
rješenje objavit će se u »Narodnim novinama«.

```
Obrazloženje
```

1. Stjepan
Semanić iz Sv. Nedelje, kojega zastupa Višnja Drenški Lasan, odvjetnica iz
Zagreba, podnio je prijedlog za pokretanje postupka za ocjenu suglasnosti s
Ustavom i zakonom odredbi članka 6. stavka 2. točaka 3. i 4. Pravilnika o
grobljima (»Narodne novine«, broj 99/02).

Osporene
odredbe članka 6. stavka 2. točaka 3. i 4. Pravilnika o grobljima glase:

Članak
6. stavak 2. točke 3. i 4.

»3.
Nova groblja moraju biti udaljena najmanja 50 m od auto­ceste i željeznice
odnosno građevinske čestice na kojoj je izgrađena ili se može graditi građevina
za stambeno poslovnu namjenu.

4. Kod
proširenja postojećih groblja udaljenost iz točke 3. ovog članka može iznositi
10 m pod uvjetom da se na groblju osigurava pojas zelenila minimalne širine 5 m
mjereno po cijeloj dužini kontaktnog prostora«.

2.
Podnositelj smatra da su osporene odredbe Pravilnika o grobljima u
nesuglasnosti s odredbama članka 34. stavka 1., članka 35., članka 48. stavaka
1. i 2. i članka 69. Ustava Republike Hrvatske.

Podnositelj smatra da su osporene odredbe suprotne i
odredbama članka 10. stavaka 2. i 3. i članka 19. Zakona o grobljima (»Narodne
novine«, broj 19/98).

Odredbama članka 10. stavaka 2. i 3. Zakona o
grobljima propisano je da upravljanje grobljem razumijeva dodjelu grobnih
mjesta, uređenje, održavanje i rekonstrukciju groblja na način koji odgovara
tehničkim i sanitarnim uvjetima, pri čemu se vodi računa o zaštiti okoliša, a
osobito o krajobraznim i estetskim vrijednostima (stavak 2.), a upravljanje
grobljima treba se obav­ljati na način kojim se iskazuje poštovanje prema
umrlim osobama koje u njemu počivaju (stavak 3.).

Podnositelj smatra da su udaljenosti koje su
propisane osporenim odredbama premalene i da se na taj način ne može osigurati
primjena i poštivanje navedenih odredbi članka 10. stavaka 2. i 3. Zakona o
grobljima. Posebno ističe da je prema ranijem Pravilniku o uređenju groblja i
sahrani umrlih (»Narodne novine«, broj 2/62) bila propisana udaljenost od
najmanja 500 metara.

Odredbom članka 19. Zakona o grobljima dana je nadležnost
ministru nadležnom za komunalne poslove da u roku od godine dana od dana
stupanja na snagu tog Zakona donese propise kojima će se pobliže propisati
prostorni i tehnički uvjeti kod izgrad­nje groblja i pratećih građevina, kao i
druge propise (očevidnik o ukopu umrlih i registar umrlih osoba).

Podnositelj ističe da je Pravilnik o grobljima donio
ministar za javne radove, obnovu i graditeljstvo, a ne kako je to propisano člankom
19. Zakona o grobljima, ministar nadležan za komunalne poslove, te da je propis
donesen izvan roka koji je propisan istim člankom.

3. U
povodu navedenog zahtjeva, Ustavni sud je zatražio mišljenje Ministarstva za
javne radove, obnovu i graditeljstvo.

*Prijedlog
nije osnovan.*

4.
Prema odredbi članka 5. Ustava, zakoni moraju biti u suglasnosti s Ustavom, a
ostali propisi i s Ustavom i sa zakonom, te je svatko dužan držati se Ustava i
zakona i poštivati pravni poredak Republike Hrvatske.

O
suglasnosti zakona s Ustavom, odnosno drugih propisa s Ustavom i zakonom, odlučuje
Ustavni sud na temelju članka 128. podstavaka 1. i 2. Ustava, na način i prema
postupku koji su propisani Ustavom i Ustavnim zakonom o Ustavnom sudu Republike
Hrvatske (»Narodne novine«, broj 49/02 – pročišćeni tekst, u daljnjem tekstu:
Ustavni zakon).

Predmet
ustavnosudske ocjene je propis koji se donosi radi provedbe zakona, slijedom
koje činjenice je isti, prema svojoj pravnoj prirodi, tzv. podzakonski pravni
akt. Provedbeni propis mora biti prije svega u skladu sa zakonom na temelju
kojega je donijet, a potom i s Ustavom. U postupku ocjene zakonitosti i
ustavnosti takvog propisa ispituje se, stoga, je li on donesen od strane ovlaštene
osobe, zatim je li donositelj imao zakonsko ovlaštenje za njegovo donošenje, te
odgovara li propis, po svom sadržaju, onim okvirima koje mu je odredio zakon.

5.
Odredbom članka 52. stavka 1. Ustava između ostaloga je propisano da zemljišta
i nekretnine, za koje je zakonom određeno da su od interesa za Republiku
Hrvatsku, imaju osobitu zaštitu Republike Hrvatske.

Člankom
52. stavkom 2. Ustava propisano je da se zakonom određuje način na koji dobra
od interesa za Republiku Hrvatsku mogu upotrebljavati i iskorištavati ovlaštenici
prava na njima i vlasnici, te naknada za ograničenja kojima su podvrgnuti.

U
smislu navedene ustavne odredbe, članak 4. stavak 1. Zakona o grobljima
propisuje da je građenje i rekonstrukcija grob­lja u interesu Republike
Hrvatske, dakle, utvrđuje groblja kao nekretnine koje uživaju osobitu zaštitu
Republike Hrvatske, budući da groblja potpadaju pod posebno javnopravno uređenje
korištenja, propisano zakonom, a utemeljeno na javnom interesu. Prema odredbi članka
2. istog Zakona, groblja su komunalni objekti u vlasništvu jedinica lokalne
samouprave, na čijem području se nalaze.

6.
Odredbama Zakona o grobljima detaljno se propisuje izgradnja, korištenje i
upravljanje grobljima. Donošenje propisa o prostornim i tehničkim uvjetima kod
planiranja izgradnje groblja i pratećih građevina, prema odredbi članka 19.
Zakona o grobljima, dano je u nadležnost ministru nadležnom za komunalne
poslove.

Temeljem
odredbe članka 19. stavka 1. Zakona o grobljima ministar za javne radove,
obnovu i graditeljstvo donio je Pravilnik o grobljima kojim su propisani
osnovni normativi o prostornim i tehničkim uvjetima kod planiranja izgradnje
groblja i pratećih građevina. Između ostaloga, Pravilnikom o grobljima
propisana je najmanja udaljenost, kako novih groblja tako i u slučaju proširenja
postojećih groblja, od autoceste i željeznice, odnosno građevinske čestice na
kojoj je izgrađena ili se može graditi građevina za stambeno poslovnu namjenu.

7.
Prema odredbama Pravilnika o grobljima, prostor namijenjen za groblja određuje
se prostorno planskom dokumentacijom određenom posebnim propisima. Izgradnja
novih i proširenje postojećih groblja mora biti predviđeno u dokumentima
prostornog uređenja. Prema odredbama Zakona o prostornom uređenju (»Narodne
novine«, broj 30/94, 68/98, 61/00 i 32/02), dokumentima prostornog uređenja
određuje se svrhovita organizacija i namjena prostora, te mjerila i smjernice
za uređenje i zaštitu prostora države, županija, Grada Zagreba, općina i
gradova (članak 12.). Među dokumentima prostornog uređenja je i prostorni plan
uređenja općina ili grada kojim se utvrđuju uvjeti za uređenje općinskog ili
gradskog područja, određuje svrhovito korištenje, namjena, oblikovanje, obnova
i sanacija građevinskog ili drugog zemljišta, zaštita okoliša, te zaštita
spomenika kulture i osobito vrijednih dijelova prirode u općini, odnosno gradu.
Pored dokumenata prostornog uređenja, temeljem Zakona o zaštiti okoliša
(»Narodne novine«, broj 82/94 i 128/99), nadležna tijela donose programe zaštite
okoliša za pojedina područja koji sadrže osnovne ciljeve, uvjete i mjerila zaštite
okoliša.

Ocjenjujući primjedbe predlagatelja glede propisane
udalje­nosti, Ustavni sud ocjenjuje da su osporenim odredbama Pravilnika o
grobljima propisane najmanje udaljenosti. Svaka jedinica lokalne samouprave,
cijeneći mogućnosti, te uvažavajući odredbe Zakona o prostornom uređenju i
odredbe Zakona o zaštiti okoliša, kojima se propisuje donošenje dokumenata
prostornog uređenja, uz uvažavanje najmanje udaljenosti propisane Pravilnikom o
grob­ljima, utvrđuje udaljenost groblja od urbaniziranih područja koja može
biti i veća od propisane.

8. U
odnosu na primjedbe predlagatelja glede postupka donošenja propisa čije se
odredbe osporavaju, napominje se da je Pravilnik o grobljima donio ministar za
javne radove, obnovu i graditeljstvo, budući da je prema Zakonu o izmjenama i
dopunama Zakona o ustrojstvu i djelokrugu ministarstava i državnih upravnih
organizacija (»Narodne novine«, broj 15/00), održava­nje groblja kao i
komunalna djelatnost u nadležnosti tog Ministarstva. Rok koji je propisan
odredbom članka 19. stavka 1. Zakona o grobljima nije prekluzivan rok već
instrukcijski rok, te nije bilo zapreke da se Pravilnik o grobljima donese
izvan propisanog roka. To stoga što je odredbom članka 20. Zakona o grobljima
propisano da se do donošenja propisa iz članka 19., primijenjuje Pravilnik o
uređenju groblja i sahrani umrlih, ukoliko nije u suprotnosti s odredbama
Zakona o grobljima.

Imajući u vidu navedeno, Ustavni sud je utvrdio da je
Pravilnik o grobljima donijet na temelju i u skladu sa Zakonom o grobljima, čime
je poštivano načelo ustavnosti i zakonitosti propisano odredbom članka 5.
stavka 1. Ustava.

Pravilnik je donijela zakonom ovlaštena osoba, koja
je za njegovo donošenje imala izravnu zakonsku ovlast. Ocjena je Ustavnog suda
da osporeni Pravilnik niti po svom sadržaju ne izlazi iz okvira koje mu je dao
zakon.

9. U provedenom ustavnosudskom postupku, Ustavni sud
Republike Hrvatske je utvrdio da osporene odredbe Pravilnika o grobljima nisu u
nesuglasnosti s odredbama članka 34. stavka 1., članka 35., članka 48. stavaka
1. i 2. i članka 69. Ustava i da nisu suprotne odredbama članka 10. stavaka 2.
i 3. i članka 19. Zakona o grobljima, te da nema osnove za pokretanje postupka
za ocjenu ustavnosti i zakonitosti osporenih odredbi Pravilnika o grobljima.

Stoga
je, temeljem odredbe članka 43. Ustavnog zakona, riješeno kao u izreci.

Broj:
U-II-2328/2002
Zagreb, 23. listopada 2003.

USTAVNI SUD REPUBLIKE HRVATSKE

Predsjednik
**dr. sc.** **Smiljko Sokol,** v. r.

Rješenje, NN 177/2003-2586